Nordjyderne står i kø for at hjælpe de mange flygtende Ukrainere. Flere steder i landsdelen er der taget initiativer til at indsamle nødhjælp, som sendes til den ukrainsk-polske grænse. I Vodskov fyldte de mandag formiddag en lastbil, som vil køre helt ind i Ukraine. Bag indsamlingen står Tommy Bruus Jensen. Han driver firmaet Dansk Brændesalg, som ofte får leveret brænde fra Ukraine. - Der opstod en mulighed for at få en lastbil, som var i Tyskland, til at køre herop. Den kan køre det direkte ind i Ukraine i stedet for bare at køre det til grænseområderne, siger Tommy Bruus Jensen. Chaufføren vil hjem til Ukraine Den særlige mulighed er der, fordi lastbilen skal hjem til Ukraine, hvor den kommer fra. Det kan være farligt at køre ind i Ukraine, men chaufføren af lastbilen er ukrainer, og han vil gerne hjem. - Det krævede noget overtalelse at få ham til at køre her omkring i stedet for at køre tom hjem fra Tyskland. For han bliver en til to dage forsinket, siger Tommy Bruus Jensen. Hele Nordjylland hjælper Fredag aften hørte Tommy Bruus Jensen, at lastbilen var i Tyskland, og bare et døgn senere var der indsamlet nok til at fylde den. Donationerne er kommet fra hele Nordjylland, og inden lastbilen kører mod Ukraine, stopper den i Hobro og henter resten af det indsamlede. - Det er i den grad rørende. Vi giver den lidt gas, og så viser vi, at Nordjylland er det sejeste sted i verden, siger Tommy Bruus Jensen. For ham stopper det ikke, når lastbilen er kørt afsted. Han vil se på muligheden for at få sendt flere lastbiler afsted. Og når der kommer Ukrainere til Nordjylland, står han klar til at hjælpe. Se lastbilen blive sendt godt afsted - med kram og kærlighed - i videoen her:

Referat:
En ukrainsk lastbilchauffør på vej hjem fra Tyskland er kørt omkring Nordjylland for at fylde lastbilen op med nordjyske donationer.